89 Currere

Augustinus in libello, *De perfeccione iusticie*, capitulo 19, dicit, Omnis qui recte currit, apprehendit recte, non sicut in agone theatrico, vbi omnes currunt, set vnus accipit brauium. Igitur 1 Cor. 9[:24]: *Sic currite ut comprehendatis*. Vnde sciendum est hic quod aliud est currere, aliud ambulare. Nam expedicius procedit qui currit quam qui ambulat. Ideo, illi qui sequntur Deum non solum debent ambulare in preceptis eius viuendo, set in consiliis currere. De ambulantibus in preceptis dicitur in Psal. [142:8]: *Notam fac mihi viam* mandatorum[[1]](#endnote-1) <~~tuorum cucurri~~> *in qua ambulem.*

¶ De currentibus dicit idem Psal. [118:32]: *Viam mandatorum tuorum cucurri*. Dilatacio prouocat ad consilia adimplenda, sicut ad literam dilatacio cordis prouocat hominem ad currendum. Hec dilatacio fit per latum mandatum caritatis quod operatur magna et prouocat ad maiora.

¶ In via periculosa, uel ex latronibus uel ex voraginibus, tucius vadit qui currit quam qui ambulat. Sic quia via huius uite in mandatis est periculosa, cum ex latronibus inferni cum ex voraginibus huius mundi, tucius vadit in consiliis currit, Ysai. 55[:5]: *Gentes que te non* noverunt *ad te current, propter Dominum,* etc. Et capitulo 40[:31]: *Qui sperant in Domino mutabunt fortitudinem, assument pennas* ut *aquile current et non laborabunt, ambulabunt et non deficient*.

¶ Et quia ille qui portat onus, quamuis vtrimque ambulare possit, non tamen currere. Ideo Petrus pro se et omnibus discipulis dixit, Matt. 19[:27]: *Ecce nos reliquimus omnia, et secuti sumus te.* Super quo verbo bene et oportune dicit verum, *relinquimus,* et quia Christus exultauit ut gigas ad currendam viam, nec currentem potest sequi oneratus. In figuram quod plures de currentibus sunt saluati quam de ambulantibus, legitur, 3 Reg. 4[:26], quod rex Salomon plures habuit equos curriles quam equestres.

¶ De currilibus enim habuit 40 milia, de equestribus vero tantum 10 milia.

¶ Set hic est aduertendum quod cursor antequam currat moderate cibat et se exonerat. Sic quilibet nostrum debet moderate visitare et sabire de mundo sumere. Nam *dies* nostri *velociores* sunt *cursore*, Job 9[:25] et Prou. 4[:12]: *Currens non habebis* offendicula.

De modo currendi habetur supra Capitulo [49] Caritas.

¶ Item, notandum est quod cecus numquam diu bene currit sine offendiculis. Vnde, Tobias senior, quia *cecus* erat, currebat *offendens pedibus*, Tob. 11[:10]. Sic est qui per peccatum excecatus non recte currit ad Deum. Ideo dicit ad Heb. 12[:1]: *[Per] pacienciam curramus ad* *[propositum nobis certamen]*. Omnia que sunt sub Deo currunt preter terram in qua est infernus, secundum communiter opinantes, et que habet qualitates vilissimas, scilicet, frigiditatem siccitatem. Sic omnia, preter terram et terrestria, currunt ad Deum, preter homines terrestres qui sunt frigidi et sicci, sine calore dilectionis et sine humore deuocionis.

¶ Balena emittit de ore suo odorem suauissimum quin sencientes omnes pisces pro- /f.26vb/ pinqui currunt ad eam. Sic Christus emittit odorem suauem in doctrinis et exemplis ut nos alliceret ad currendum post eum, Can. 1[:3]: *In odorem unguentorum tuorum* curremus.

¶ Item in tempore guerre homines solent currere cum bonis ad castra et ad loca munita, set Prou. 18[:10], dicitur, *Turris fortissima nomen Domini; ad* quam *currit justus, et* saluabitur. Vnde, Augustinus, homilia vltima, *Super canonicale Joannis*, qui preter viam currit inaniter currit, immo ad laborem currit. Que est via per quam currimus? Christus dixit, *Ego sum via*. Et que patria ad quam currimus? Christus dixit, *Ego sum veritas* [Joan. 14:6]. Ergo, per illum curris, et ad illum curris, in ipso requiescis. Seneca dicit, *Epistula* 78, nulla res sic adiuuat cursum nauis sicut summa pars veli. Sic nichil magis iuuat ad cursum spirituale quam illud quod est suppremum in naui cordis nostri si illud eleuetur ad Deum.

¶ Igitur, currentes versus patriam attendere debent tria: motiuum, viam, et modum. Motiuum est triplex: timor, amor, oportunitas.

Primum est timor peccati, sicut lepus timet canem, 3 Reg. 18[:45]: *Ecce* *nubes, ventus, et pluuia*, scilicet, stillacia diaboli, turbacio mundi, fluxus carnis que insequntur hominem. Sic Elyas timebat Achab sicut ibi [3 Reg. 18:46] dicitur, et *accinctis lumbis currebat ante Achab*.

Secundo, amor boni mouet ad currendum sicut brauium iuuenem cursorem, lucrum mercatorem, Prou. 18[:10]: *Turris fortissima nomen Domini; ad ipsum currit Justus*. Can. 1[:3]: *In odorem unguentorum tuorum curremus*. Joan. 20[:4]: *Currebant duo simul*, etc.

¶ Tercio, mouet oportunitas temporis et loci. Sic quadrigarius in via plana et pulcro tempore velocius agit currum, Prou. 4[:11-12]: *Viam sapientie monstrabo tibi; ducam te per semitas,* et sequitur *et currens non habebis offendiculum*.

Via per quam currendum est triplex est.

¶ Prima est obediencie quo ad Deum, sicut sol currit ad occasum, seruus ad domini nutum,[[2]](#endnote-2) Psal. [118:32]: *Viam mandatorum tuorum cucurri*. Sic Samuel *cucurrit ad Hely*, [1] Reg. 3[:5]. Non sic ille de quo, Job 15[:26]: *Cucurrit adversus* Dominum *[erecto] collo*.

Secunda via est misericordie quo ad proximum, tam spiritualis quam corporalis. Sic *cucurrit* Abraham *in occursum* angelorum, Gen. 18[:2]. Et quidem spiritualiter in docendo et corripiendo, Prou. 6[:3]: *Discurre, festina, suscita amicum tuum*. Non sic illi de quibus, Prou. 1[:16]: *Pedes* eorum *ad malum currunt*.

¶ Tercia via immundicie quo ad cursorem ipsum. Sic currit sol et angelus per mundum et non inficiuntur fetibus locorum, Psal. [58:5]: *Domine; sine iniquitate cucurri, et direxi*. Et 1 Cor. 9[:26]: *Sic curro, non quasi [in] incertum.*

¶ Exemplum Ouidii poete de Atthlante et pomis.

Modus currendi triplex est: Quia ardenter sicut puer ad mamillam, Psal. [61:5]: *Precium meum cogitaverunt repellere; cucurri in siti*. Jer. 2[:23]: *Scito quid feceris: cursor levis explicans vias suas*.

¶ Secundo, currendum est pacienter sicut miles in torneamento, Heb. 12[:1]: *Deponentes omne pondus, et circumstans nos peccatum, per pacienciam curramus ad [propositum nobis certamen]*. Sic martires currerunt.

¶ Tercio, perseueranter, sicut cursor ad metam, [1] Cor. 9[:24]: *Sic currite ut comprehendatis*. [2] Tim. 4[:7]: *Bonum certamen certavi, cursum consummavi*.

¶ Item, nota quod aliqua requiruntur in ipso currente et aliqua in ipso cursu.

¶ In currente requiritur quod ipse cursor sit agilis corpore, expeditus onere, non impeditus itinere. De primo, Joel. 2[:4]: *Quasi equites, sic current*. De secundo, [3] Reg. 19[:20]: *Relictis bobus cucurrit post Eliam*. De tercio, Gal. 5[:7]: *Currebatis [bene]: quis vos impediuit veritati non obedire*?

¶ Item, cursu aliqua requiruntur quia cursus debet esse discretus [et] rectus, feruens et festinus, perseuerans et continuus.

¶ De primo, debet esse discretus ut declinetur impediencia. Nam *qui in agone contendit ab omnibus*, scilicet, impeditiuis, *abstinet*, [1] Cor. 9[:25]. Et Matt. 19[:27]: *Ecce nos reliquimus omnia.*

Secundo, cursus debet esse rectus, sic, enim, cucurrit *Achimaas per viam compendii*, [2] Reg. 18[:23]. Vbi nota quod via mandatorum est sicut strata publica; via consiliorum quasi semita; via super erogacionum quasi compendium per quod quandoque tardius.

¶ Exemplum de latrone in cruce.

Tercio, cursus debet esse feruens et festinus, Psal. [61:5]: *Cucurri in siti*, id est, in desiderio feruenti. Sic currebat Magdalena, Ysai. 40[:31]: *Qui sperant in Domino mutabunt fortitudinem, assument pennas sicut aquile*, non ut struciones current et non laborabunt.

¶ Igitur, festinandum est quia longam habemus /f.27ra/ dictam et tempus breue, Heb. 4[:11]: *Festinemus ergo ingredi in illam requiem*. Vnde, Bernardus, tempus preteritum est irreuocabile,[[3]](#endnote-3) tempus presens instabile, tempus futurum est inopinabile. Idem, festinemus in illam requiem ad locum, scilicet, tuciorem, ad pastum suauiorem, ad agrum vberiorem.

Quarto, cursus debet esse perseuerans et continuus. Dicitur nempe finis non pugna coronat. Et Gregorius in *Moralibus*,incassum bonum inchoatur si ante vite finem desideratur, set sunt aliqui qui velociter currunt, sicut tigris in die nouorum, set aliquando tardantur ut testudines tacti festuca temporalium pulcritudine.

¶ Exemplum de tigride et speculo proiecto in via, Gal. 5[:7]: *Currebatis bene*: set *quis vos impediuit veritati non obedire*? Propter iam dicta, notandum est quod tria impediunt cursum ne brauium apprehendamus. Primo, torpor necligencie et desiderii. Vnde, dicitur in *Vitis Patrum*, c. 7, nauigantes si ventum contrarium habuerint, non statim nauem per rerum iactum exonerant aut deserunt, set contra procellam pugnantes tandem rectum cursum inueniunt. Sic et nos in temptacionibus. Secundum, quod impedit est amor concupiscencie. Tercium est malum. Exemplum, sicut odor albe spine impedit canem a sequela bestie, Psal. [72:2]: *Mei autem pene moti sunt pedes*. Figura 2 Reg. 20[:9-12], omnes qui insequebantur hostes, viso Amasa interfecto, substiterunt.

1. mandatorum ] *add*. ~~tuorum cucurri~~ F.128. [↑](#endnote-ref-1)
2. nutum ] Lambeth 23 *om*. F.128. [↑](#endnote-ref-2)
3. irreuocabile ] *add*. ~~ideo festinemus~~ F.128. [↑](#endnote-ref-3)